  Наталья Тетерина 21-тӥ коньывуонэ Ижкарысь лулчеберетъя «Аксион» дворецын удмурт кырӟанъя «Элькуновидение» вожвылъяськонлэн кыкетӥ люкетэз ортчиз. Отчы конкурслэсь быръён люкетсэ потэм 19 кырӟасьёс но коллективъёс пыриськизы. Вераны кулэ, Удмуртилэн шоркараз та нуналэ ик вылӥ пилотажъя «Русские витязи» группалэн возьматонэз ортчиз. Соосты учкыны туж трос мылкыд карисьёс вал, сюресъёс вылын уно машинаос тымиськизы. Соин йырин жюрилэн куд-ог ёзчиосыз но учкисьёс бере кыльыса вуэмен, «Элькуновидение» ог 40 минутлы бергес кутскиз. Удмуртиысь лулчеберетъя но туризмъя министр Владимир Соловьёв верамъя, солэн нокызьы но таӵе бадӟым ужрадлэсь кылемез ӧз поты, соин ик культурая юртозь бызьыса лыктӥз. «Туннэ особой нунал асьмелэн. Праздник двойной. Вот пыдын мон лыктӥ татчы, бызьыса, честно вераса. Кылеме нокызьы ӧз поты, малы ке шуоно таӵе бадӟым ужрадъёс, кудзэ ке удмурт калык, вообще Удмурт Элькунысь калык кема возьма… Быдэс ар асьмеос мучаться кариськом, ку-о луоз ни та, ку-о луоз ни та «Элькуновидение» шуыса, о-о ведь? Тани вуиз, озьы но бере кыльыса лыктӥськом», — шуиз Владимир Соловьёв. «Удмурт Кенеш» огазеяськонлэн тӧроез, Удмуртилэн Кун Кенешысьтыз депутат Татьяна Ишматова пумитан кылаз люкаськыны нокыӵе могӟетъёс ӧз люкетэ шуыса шумпотонзэ вераз. Озьы ик со тау кариз ужрадэз радъясьёслы но вожвылъяськонэ пыриськисьёслы. «Мон тау кылъёс верасько «Мынам Удмуртие» телерадиокомпанилы та проектэз паськыт но паськыт вӧлмытэмзы понна, мон тау карисько вань ёросъёслы, кудъёсыз мылысь-кыдысь пырисько та проектэ, кудъёсыз пыр-поч дасясько, арысь аре дасяло выль кырӟанъёсты, пото чебер костюмъёсын», — вераз Татьяна Ишматова. Мон шумпотӥсько выль нимъёс ӝуатско, ӝужало шуыса асьме удмурт эстрадаын Татьяна ИшматоваКотьку сямен ик «Элькуновидениын» яратон, анай но вордскем шаер сярысь эктыны но, малпаськыны но мылкыд сётӥсь кырӟанъёс чузъяськизы. Учкисьёс уноезлэсь конкурсэ пыриськисьёслэсь юн куаразэс но пусйизы. Со сяна, тросэз артистъёс номерзэс видеовозьматонэн чебертӥзы, кинлэн ке эктӥсьёсыз сцена вылэ потӥзы. Озьы ик жюриез но учкисьёсты гитара гурен но аспӧртэмлыко дӥсен паймытӥсьёсыз но вал. «Удмурт Кенешлэн» тӧроез пусйиз, калыклэн зал тыр люкаськемез, вожвылъяськонэз телевизор пыр учкисьёслэн лыдзы, озьы ик вормисез быръён пумысен пуромись ченгешонъёс но «Элькуновидениелэсь» кулэлыксэ возьмато шуыса. «Элькуновидение-2017». Полуфинал Конкурсэз усьтӥз кылем арын вормись дуэтысь одӥгез кырӟась — Пичи Пурга ёросысь Игорь Петров. Солэн верамезъя, сцена вылэ потыны капчи мылкыдын кулэ, нош вормон сярысь малпаськыны уг яра. «Ку капчи мылкыдын сцена вылэ потӥськод, кырӟаны но капчигес, мылкыдыд но ӝутске. Кин тон шоры учке, соослэн но мылкыдзы золгес ӝутске. Соин пиналъёслы, кин тани выступать кароз та сцена вылын «Элькуновидениын» — капчи мылкыд. <…> вормон со собере вуоз», — вераз Игорь Петров. Пичи Пурга ёросын вордӥськем Эдуард Мираев али Агрыз карын улэ но туэ «Элькуновидениын» Татарстанысь Агрыз ёрослэсь данзэ уте. Пичи дырысен Ижкарысь крезьгуръя школаын дышетскыку ик сценалы дышемын, соин ик трос калык азьын кырӟаны кышкыт ӧвӧл, вераз артист иворъёсъя «Удмуртия» агентстволы. «Огшоры потӥсько но солэсь шумпотон басьтӥсько <…> кырӟанэ кельшиз ке — кельшоз, уз кельшы ке — уз кельшы. Мон пыриськон поннагес, <…> мукетъёсыз шоры учкыны, кин маин улэ. Агрызын асьмелэн удмурт концертъёс уг луо. <…> 2014-тӥ арысен Агрызын улӥсько, та дыр куспын 2–3 концерт вал», — шуиз Эдуард Мираев. Нош Кияса ёросысь кырӟась Людмила Семёнова «Элькуновидение» огназ ӧз лыкты. Солы номер кылдытыны эктӥсьёсыз юрттӥзы. Одӥгез соос пӧлысь Елена Самсонова нырысетӥ классысен эктэ ни. Со верамъя, сцена вылэ потон азьын кулиса сьӧрын сылӥськод ни ке, тулкымъяськон кутске. «Мон уг тодӥськы, кызьы соин (тулкымъяськонэн — ред.) нюръяськыны. Со кызьы вал, озьы ик кыле. Мон малпасько, сотэк нокызьы но уз луы. Эктон дыръя ни со сярысь уд малпаськиськы, тон солэсь басьтӥськод наслаждение шуод-а, мар-а, со эктонлэсь», — вераз Елена Самсонова. «Элькуновидение-2017» вожвылъяськонын 14 фото «Элькуновидениез» учкыны но асьсэ ёросысь кырӟасьёс понна висьыны быдэс зал адямиос люкаськизы. Эгра ёросысь Сэп гуртысь лулчеберетъя юртын ужась Нина Лекомцева «QUEENтет» квинетет понна висьыны лыктӥз, отын солэн пиез кырӟа. «Мон котьку соосын данъяськисько. Нылъёс луысалзы ке, сыӵе данъяськонэз ӧй луысал. Но пиосын уката данъяськисько», — мылкыдзэ вераз Нина Лекомцева. Нош Вавож ёросысь «ВАЛАН» группа понна тулкымъяськисьёс пӧлын вал Ирина Соловьёва. Солэн верамезъя, ансамбльзы ӝыны ар талэсь азьло гинэ нырысьсэ люкаськиз. «ВАЛАН» — со коллективлэн ёзчиосызлэн нимъёсысьтызы нырысетӥ букваосызлэсь кылдэмын. Ирина Соловьёва малпамъя, кырӟасьёс «Элькуновидениын» нырысетӥ инты басьтон понна лыктэмын. «Ми соос понна туж шумпотӥськомы, данъяськиськом, гажаськом соосыз <…> Туж визьмоесь, туж чебересь, туж валасесь, туж быгатӥсесь, капчи мылкыдоесь», — вера Ирина Соловьёва Вавож ёросысь группа сярысь. Тодэ вайытом, «Элькуновидение» вожвылъяськонын вормисез быръён амал туэ воштӥськиз. 21-тӥ коньывуонэ котькудӥз кырӟась аслэсьтыз дунъясьсэ ваиз. Со тужгес кельшем 6 артистлы яке коллективлы баллъёс сётӥз, аслаз ёросысьтыз кырӟасьсэ висъяны ӧз быгаты. Конкурслэн йылпумъян люкетаз тужгес трос баллъёс люкам 12 артистъёс ортчыны кулэ вал, но радъясьёс финалэ потэмъёслэсь лыдзэс 14-ёзь будэтӥзы. Озьыен, 4-тӥ шуркынмонэ «Мынам Удмуртие» телеканаллэн меӵак эфираз адӟыны луоз та ёросъёсысь но каръёсысь кырӟасьёсты но коллективъёсты: Сарапул ёрос — Павел Смирнов (94 балл)  Эгра каргурт — «QUEENтет» пиосмурт квинтет (90 балл)  Шаркан ёрос — Александра Протопопова (78 балл)  Вавож ёрос — «ВАЛАН» ансамбль (68 балл)  Ижкар, Индустри ёрос — Владимир Вахрушев (64 балл)  Глазкар — Наталья Богданова (58 балл)  Кез ёрос — Сергей Ефремов (56 балл)  Пичи Пурга ёрос — «Эрик» группа (56 балл)  Алнаш ёрос — Анастасия Иванова (52 балл)  Можга ёрос — Сергей Вотяков (38 балл)  Дэбес ёрос — Ольга Перевозчикова (36 балл)  Татарстан, Агрыз ёрос — Эдуард Мираев (26 балл)  Татарстан, Менделеевск ёрос — «ТАУ 17» трио (24 балл)  Вотка кар — Любовь Иванова но Лариса Загуляева (22 балл)  4-тӥ шуркынмонэ та баллъёс борды асьсэлэсьсэ ватсалозы удысужлыко жюрилэн ёзчиосыз — тодмо гожъясьёс, крезьгурчиос, артистъёс. Озьы «Элькуновидение-2017» конкурсын вормисьлэн нимыз тодмо луоз. Нош телевизор учкисьёс тужгес кельшись кырӟась понна смс-куара сётыны быгатозы. Тросгес смс-куара люкам артист яке коллектив учкисьёслэсь кузьымзэс басьтоз. «Элькуновидение» вожвылъяськон» сярысь вань иворъёс Тегъёс: Лулчеберет Ижкар Удмуртия ТатьянаИшматова ВладимирСоловьёв кырӟан Элькуновидение  